Tartu muusikakoolis õppiv Kolga-Jaani koguduse liige Grete Maipuu kinkis oma kodukoguduse organistile rõivakomplekti.    Nagu teatas  Kolga-Jaani kiriku õpetaja Ants Tooming, koosneb see tagasihoidlikult maitsekast peleriinist ja vabaks jäetud näpuotstega sõrmkindapaarist.    «Kudumil on tikandina kasutatud stiliseeritud elemente Kolga-Jaani kihelkonna kindakirjast, millele on kaunistuseks kinnitatud valged pärlikesed,» lausus ta. «Esemete valmistamisel on silmas peetud, et jahedas kirikuruumis oleks muusikul soojem ning ta näeks samal ajal ka nägus välja.»    Kudumid kinkinud Grete Maipuu lõpetas möödunud kevadel  Tallinna kunstigümnaasiumi ning peleriin ja kindapaar on tema kunstiklassi lõputöö. Käesolevast sügisest õpib ta Tartus Elleri-nimelises muusikakoolis koorijuhtimist.      Sakala, 28. septembril 2007